題畫李白真
作者：陳師道
朝代：宋

paragraphs: 君不見浣花老翁醉騎馿，熊兒捉轡驥子扶。
金華仙伯哦七字，好事不復千金模。
青蓮居士亦其亞，斗酒百篇天所借。
英姿秀骨尚可似，逸氣高懷那得畫。
周郎韵勝筆有神，解衣磅礴未必真。
一朝寫此英妙質，似悔只識如花人。
醉色欲盡玉色起，分明尚带金井水。
烏紗白紵真天人，不用更著山巖裏。
平生潦倒飽丘園，禁省不識將軍尊。
袖手猶懷脫靴氣，豈是從來骨相屯。
仰視雲空鴻鵠舉，眼前紛紛那得顧。
是非榮辱不到處，只恐朝來有新句。
勿言身後不要名，尚得吳侯費百金。
江西勝士與長吟，後來不憂身陸沉。